**Dahshatda yashiringan ezgulik yohud boqiylik falsafasi**

“Ichimizdagi dahshatlar” ("Vampirlar yoki boqiy yashash siri") essesi yuzasidan taqriz

Turli azob-uqubatlari mavjudligiga qaramay bu hayotda tirik qolishga boʻlgan muhabbat va o‘lim hodisasi oldidagi ulkan mavhumlik,ojizlik ibtidoiy dunyoqarashdanoq kishilarni iloji boricha ko‘proq yashab qolish, umrni uzaytirish, ta’bir joiz bo‘lsa umrboqiylikka intilishiga olib kelgan. Shuning uchun ham hayot va o‘lim tushunchalari kabi barhayotlik ham falsafa, din, san’at va madaniyat tarixida oʻziga xos o‘rinni egallovchi mavzulardan. Chunki “O‘lim insonning va har qanday boshqa organizmning asosida yotadi. Ammo inson psixikasining himoya mexanizmlari doim o‘lim havfi haqidagi haqiqatni ongdan yashiradi, uni boshqa bir narsaga, bu havfli axborotga nisbatan bilvosita bo‘lgan biror narsa bilan almashtiradi”,- deydi madaniy paradigmada barhayotlik konseptini o‘rgangan Ye.Balashova. Olima “Barhayotlik” konsepsiyasining vujudga kelishi o‘limning haqiqiy mavjudligining inkor etilishi emas, aksincha uning dahshatli mohiyatini yashirish deb hisoblaydi. Ana shu yashirish natijasi boʻlgan abadiy yashash istagi ko‘plab miflar, diniy e’tiqodlar taʼsirida fantastik va klassik adabiyotda ham keng ifodalangan. Biroq badiiy adabiyotda barhayotlik ifodalanishining badiiy g‘oyasi falsafiy muammo sifatida tasvirlanadi: adabiy yashash haqiqatdan ham baxt-saodatmi yoki la’nat? Nega aynan la'nat? Bu haqida quyiroqda bayon qilinadi.

Mastura Abduraim qizining “Ichimizdagi dahshatlar” ("Vampirlar yoki boqiy yashash siri") essesida ham aynan shu falsafiy savolga adabiyot tarixidagi gotik, fantastik va mistik asarlar haqida mulohazalar bayon qilish orqali javob izlangan. Graf Drakula hamda "Twilight" ("Zulmat") seriyali romanidagi vampirlar vositasida hamda daxshat yoʻnalishidagi asarlar qiroli Stiven King asarlarini tilga olish bilan inson ichidagi ezgulik va yovuzlik kurashi, kishi oʻzi va yaqinlarining har qanday holat va shaklda boʻlmasin jismonan yoʻq boʻlib ketishini istamasligi, hayot mohiyati va jismoniy xususiyatlariga koʻra vahshiylashish havfi ostida turgan biologik mavjudotning axloqiy tanlovlari, har shaklda boʻlsa ham hayotda qolishga intilishlari va oxir oqibat badiiyat namunasida yovuzlik ustidan baribir ezgulik g'alaba qilishi shartligi haqidagi falsafiy mushohadalar mavjud.

Essedagi muallif mulohazalarining oʻziga xos jihati, aksariyat adabiyotshunoslar ichi bo'sh va chuqur ma'no izlash befoyda deb taʼriflaydigan daxshat janridagi asarlardan hayotiylik topa olgani, tanqidlarga qaramay, nega mistik asarlarga qiziqish tobora ortib borishi, ichki qoʻrquvlarini yuzaga chiqarsa-da, insonlar ularga intilishdan, bu asarlarni mutolaa qilib dahshatga tushishdan oʻzini tiya olmasligining sababini koʻrsatib bera olganidir. Esse muallifi mistika va daxshat yoʻnalishidagi asarlardagi gʻoyalar, voqealar va obrazlar naqadar g'ayrioddiy tuyulmasin, ular hayotning oʻzga olamdagi qayta modellashgan namunasi deb hisoblaydi. Ruhimizni, quvvatimizni so'ruvchi va bundan kuch oluvchi "vampirlar" zotan, atrofimizda koʻp. Gʻiybat bilan birodarining maʼnaviy goʻshtini yeyuvchilar ham. Oʻzidan ojizni azoblab bundan rohatlanuvchi sirti inson, ichi maxluqlar ham. Pana-pastqam, qorongʻu joylarni poylab kishilarga tashlanib qoladigan tajovuzkor insonlar ham. Vampirlar, odamxo'rlar, zombilar, seriyali qotillar kabi mistik qahramonlar esa shularning ramzlashtirilgan shakli. Demak, daxshat mavzusidagi asarlar, insonning ichki qiyofasiga, qoʻrquvlari, azoblari, orzulariga oyna tutgani uchun yoki oynani xira torttirgan qusurlarni koʻrsatib bergani, ularni artib tashlashga kuchli stimul beruvchi – dahshatli voqealar va obrazlar vositasida tasvirlagani uchun ham ommalashadi.

Yuqorida tilga olingan insonning ojizona orzularidan biri ─ umrboqiylik haqidagi tasavvurlar madaniyat tarixida quyidagi bosqichlardan o‘tganligi haqida farazlar mavjud: moddiy – ideal – ma’naviy.

Moddiy boqiylik – jismoniy,biologik, fiziologik boqiylik deb ham atalib, madaniyat tarixi, adabiyot va san’atda turli eliksirlar, shaytoniy kelishuv yoki sehr orqali jismining abadiy o‘lmasligi va yoshlikni saqlab qolgan obrazlar va syujetlar aynan shu bosqichdagi tasavvurlar ta’sirida yaratilgan. Ruhiy boqiylik monoteistik dinlardagi qiyomat kuni qayta tirilish, buddaviylikdagi har o‘limdan so‘ng qayta tug‘ilish va falsafadagi inson ruhining abadiyligi haqida metafizik qarashlarga asoslanadi.

Boqiylikning falsafa va san'at eng koʻp murojaat qiladigan turi esa Ideal boqiylikdir. Bu ramziy yoki ma'naviy boqiylik deb ham nomlanadi. Bu turdagi abadiylik ijod, san’at asarlari, muhim tarixiy ishlar va yodgorliklar orqali avlodlar xotirasida qolish bilan mangulikka o‘z nomini muhrlashni nazarda tutadi. Xususan, adabiyot va san’atda “barhayot obrazlar” deganda aynan shu turdagi boqiylikka erishganlar nazarda tutiladi.

Albatta, esseda muallif bunday informativ bayon berib oʻtmaydi, ammo, holbuki mavzu boqiylik haqida tushunchalar haqida ketar ekan, yuqoridagi maʼlumotlardan boxabar bo‘lish mavzuning oʻquvchi koʻz oʻngida yanada chuqurroq anglashilishiga yordam beradi deb hisobladik.

Adabiyot va san'at namunalarida jismoniy jihatdan boqiy hayotga erishishga olib keladigan baʼzi usul va motivlar keltirilgan: ilohiy in’om yoki la’natlanish, sirli eliksirlar sehr, jinlar yoki ruhlar bilan kelishuv yoki vampirlik. Ammo shuni taʼkidlab oʻtish kerakki, bu yoʻllar bilan boqiylikka erishgach baxt-saodat topgan, hotirjam yashashga erishgan timsollar deyarli mavjud emas. Drakula, Doktor Frankensteyn yaratgan maxluq, surat vositasida yoshligi va goʻzalligini saqlab tura olgan Doiran Grey, jonini 7 boʻlakka boʻlib, har safar qayta tirilaveradigan Voldemort, rus folkloridagi Kashshey, abadiylik suvidan ichgani aytiladigan aksariyat mifopoetik qahramonlar – barchasi vaqtlar oʻtib cheksiz afsuslar chekishadi, tubanlashib borishadi yoki azob-uqubatlarga giriftor boʻlib magʻlubiyatga uchrashadi. Ular asarlar manzarasida koʻproq antogonist (yovuz qahramon,dushman, raqib) rolini bajarishadi. Buni yaxshi bilgan muallif "Xo‘sh, biz odamzod qavmi ham umriboqiy maxluqlar kabi abadiy yashash sirlarini yecha olamizmi? Asrlar osha o‘lim yuzini ko‘rmasdan, yuzlarimizga ajinlar soya solmasdan, qaddimiz bukilib kuchdan qolmay turib, qarilik ta’mini totmay yashay olamizmi? Yoki, savolni o‘zga tomondan qo‘yaman. Biz xohlaymizmi o‘zi abadiy yashashni?",- deya savol qoʻygandir?! Jismoniy boqiylikning og‘riqli nuqtalaridan xabardor bo‘lgan myuallif shuningdek, ma'naviy boqiylikka erishish ham, qandaydir ushalmas orzudek tuyulishini eʼtibordan chetda qoldirmaydi– Ahir, hamma inson ham tarixda oʻchmas iz qoldiradigan buyuk olim, nomini abadiyatga muhrlaydigan isteʼdod egasi, sanʼatkor, davlat arbobi yoki shajarasi mustahkam hukmdor boʻlib tugʻilavermaydi. Ammo, esse muallifi ideal boqiylik uchun bunday imtiyozlarga ega bo‘lish shart emas deb hisoblaydi. Mastura Abduraim qizi nazarda tutgan ma’naviy boqiylikda, masalan, qishloq chetiga yongʻoq daraxti ekib ham nomini abadiylikka muhrlash mumkin yoki insonlarga noqulaylik keltirgan muammoni tuzatib, kimgadir samimiy yaxshilik qilib ham boqiylikka erishish mumkin va bu yoʻlni tanlagan insonlar "faqatgina satrlarda emas, insonlar qalbida boqiy yashaydilar",- deya taʼriflanadi. Chunki, tarixda har qanday nom bilan qolish mumkin, hatto atrofidagilar buyuk ishlari bilan mashhur boʻlib ketayotganini koʻra olmagan Gerostratdek biror ma'badni yoqib yuborib ham nomini abadiyatga muhrlasa boʻladi, ammo inson qalbini ezgulik bilan egallash esa kishidan yaxshilik qilishga va buni davom ettirishga qodir boʻlgan avlodlar yetishtirishga jazm eta olish jasoratini talab qiladi.

Shuning uchun ham muallif esseda Boqiylik orzusi deb na jismonan qarimaslik yoki o'lmaslikni, na abadiy obraz yoki timsol boʻlib tarix va sanʼat asarlari varaqlarida nomi qolishni nazarda tutmaydi. Balki, tabir joiz boʻlsa, ideal boqiylikning alohida turiga urgʻu beradii – kichik tuyulgan ezgu ishlar bilan insonlarning katta yuragida yashash. Albatta, Qalb – eng ishonchli, hotirjam hudud. U yerdagi xotira avlodlar osha davom etadi hamda oʻzini oddiyman deb hisoblaydigan har qanday insonga ham abadiylik uchun umid bagʻishlaydi. Na insondan shaytoniy kelishuv, na oʻzgalar qoni hisobiga yashovchi vampirga aylanish, na cheksiz qudrat yoki isteʼdodga ega boʻlishni talab qilmaydi: " mudom odamlar qalbida yashab, qilgan ishlari, yaxshiliklari og‘izdan-og‘izga, qalblardan-qalblarga ko‘chib yuradi"gan yaxshi inson boʻlib umr kechirishgina kifoya qiladi.

Lekin, esse matnida juz'iy jihatdan eʼtibor tortgan takrorni aytib oʻtmasa boʻlmaydi: "Zero, ular faqatgina satrlarda emas, insonlar qalbida boqiy **yashaydilar** va qayta-qayta xotiralarda jonlanib, foniy hamda boqiy dunyoda ham yaxshilik va savoblar bilan **yashayveradilar**",- kabi essening mazmuniy zalvorida katta yuk bosadigan fikrlar tarkibidagi oʻrinsiz takrordan saqlanilsa, matn ravonligi chiroyli tugallanib, nur ustiga nur boʻlardi.

Esse yakunidagi qizaloqning begʻubor istagiga hamda onaning chorloviga nisbatan ayta olamizki, onalar abadiy yashashi uchun illoki vampirga aylanish shart emas, ayollar ona boʻlgan onidan boshlab farzandi uchun oʻtda yonmas, suvda choʻkmas qahramonlarga aylanishadi. Farzandlar onasi qariganini sezmay ham qolishadi, o'lishganda esa aslo bunga ishonmaydilar. Onasini mudom qalbida yashatishadi, qiyin vaziyatlarda onalarining tutumlarını ushlashadi, onalarining ruhi bilan hayolan suhbatlashishadi. Ya'ni onalar oʻz tarbiya yoʻllari orqali farzandlariga oʻzlarining keyingi hayotlarini tashishadi. Shunday ekan, biz onalar ham ruhan ham qalban o'lmaydigan boqiy xilqatmiz. Shunday ekan, Biz siz bilan, bizga boqiylik muborak, albatta!

Demak, esse muallifining Boqiylik kabi universal mavzuni eʼtiborga olishi, bunda aynan vampirlik hamda daxshat(horror) yo'nalishidagi obrazlarni obyekt qilib tanlashida oʻziga xos jihati shundaki, boqiylik istagida boʻlganlar uchun jismining qarimasligi yoki o'lmasligida ham; Oʻzida yoʻq isteʼdodni, shuhratni yoki boylikni izlab umrini behuda boy berishida ham xayr yoʻq. Agar insonlarga foyda bermasang, kishilar qalbini zabt etolmasang, boshqalarga ozor bersang, sening uzoq umr koʻrishingdan hatto oʻzing ham baxtli boʻla olmaysan. Tanang o'lsa, hayotiy faoliyatini toʻxtatsa, jisming chirisa ham yoding mudom hayotda qolishini istasang oddiy yashasang ham, qisqa yashasang ham, xayrli yasha, o‘zingdan yaxshi iz qoldir! Bizning boqiylikda anglaganimiz shu boʻldi, Muallifga esa bunday ajoyib esse uchun rahmat!

**Shohzoda Tursunboyeva,** Toshkent Amaliy fanlar universiteti, erkin izlanuvchi.